b'\n_START_ARTICLE_\nAtco Records\n_START_SECTION_\nHist\xc3\xb2ria\n_START_PARAGRAPH_\nAtco Records va ser fundada el 1955 per Herb Abramson, com un subsegell d\'Atlantic Records, amb la intenci\xc3\xb3 de cobrir aquells grups i artistes que Atlantic no podia contractar a causa del seu estil musical, ja que fins a 1968 Atlantic nom\xc3\xa9s firmava amb grups i artistes que practicaven jazz, blues, soul i R&B. A m\xc3\xa9s, Atco s\'encarregava de contractar tots els artistes no afroamericans. El nom d\'Atco Records \xc3\xa9s simplement una abreviatura de ATlantic COrporation._NEWLINE_El 1964, Atco va editar el single "Ain\'t She Sweet" dels Beatles als Estats Units, que va arribar al lloc 19 de la llista del Billboard l\'agost de 1964. Seguint l\'estrebada, va publicar el disc Ain\'t She Sweet amb can\xc3\xa7ons dels Beatles, Tony Sheridan i versions de can\xc3\xa7ons de grups de la invasi\xc3\xb3 brit\xc3\xa0nica interpretats pels Swallows._NEWLINE_En la d\xc3\xa8cada de 1980, Atco va funcionar com a distribu\xc3\xafdora dels segells RSO Records, Rolling Stones Records, Volt Records i Ruthless Records._NEWLINE_L\'\xc3\xbaltim n\xc3\xbamero u publicat per Atco Records va ser "If Wishes Came True" de Sweet Sensation el 1990. Un any despr\xc3\xa9s, Atlantic va fusionar Atco amb Eastwest Records, quedant com Atco/Eastwest Records. El 1993 es va eliminar "Atco", quedant simplement com Eastwest Records. Des de llavors, el logo d\'Atco i el seu nom nom\xc3\xa9s s\'han vist en reedicions de material antic._NEWLINE_Tanmateix, l\'any 2006 Atlantic va recuperar Atco unint-lo amb Rhino Entertainment, col\xc2\xb7locant com a m\xc3\xa0xim mandatari de la firma a Karen Ahmet, antiga directiva de Warner, i amb base a Los Angeles.'